Petter (28) og Max (6) ble verdensmestre: – Sjokkerende, men gøy
Norske Petter Landfald og hunden Max ble lørdag verdensmestre i bruk av gjeterhund i Nord-Irland. Som nordmenn er vi godt vant med VM-gull. Likevel er prestasjonen til Petter og Max noe utenom det vanlige. For da verdensmesterskapet i bruk av gjeterhund var over satt nemlig Max igjen med tittelen som verdens beste gjeterhund. – Jeg tror ikke det har gått helt opp for meg ennå. Dette var utrolig artig, sier Petter Landfald til VG, dagen etter at han sikret verdensmestertittelen med følgesvennen Max. Petter er stolt over innsatsen til Max. – Han gjorde alt han fikk beskjed om, som til slutt sikret oss seieren. Landfald deltok i mesterskapet for andre gang. Også forrige gang kom han seg til finalen - den gangen sammen med hunden Lady. Da endte det imidlertid med en tolvteplass. – Mange gode konkurrenter Den ferske verdensmesteren forteller at årets målsetning var å komme til nettopp finalen. Landfald var en av to nordmenn i finalen.  At han skulle vinne hele «sulamitten» hadde han aldri trodd. – Det var veldig mange gode konkurrenter. Det er 240 som stiller til start i VM, så dette er stort. Hvem som stakk av med VM-tittelen ble klart på premieseremonien etter finalen. – De telte ned fra plass nummer 16 til én. Pulsen begynte å stige da de kom til, og jeg og Max ennå ikke hadde blitt ropt opp. Det var sjokkerende, men gøy da de ropte opp verdensmesteren. Landfald forteller at det ligger mye trening bak VM-bragden. – Det tar godt over ett år å trene opp en god gjeterhund. Du får virkelig se hvilke egenskaper som bor i hundene. I tillegg er det viktig å treffe på selekteringen av hundene, og velge hunder ut fra hvordan foreldrene deres gjorde det i konkurranser. Andre strake Det noe ukjente mesterskapet til tross, så var dette Norges andre strake gull.  I 2017 stakk Jaran Knive og hunden av med seieren. Norge ble da første land utenfor Storbritannia til å vinne individuelt gull i VM. Mesterskapet arrangeres vanligvis hvert tredje år, men ble i 2020 avlyst på grunn av covid-19.
Petter Landfald og hans hund Max ble verdensmestre i bruk av gjeterhund lørdag kveld. Langfalds mål var å komme til finalen. Han er overrasket. Han trodde ikke på forhånd at han og Max skulle gå hele veien. Dette er andre året på rad at en nordmann blir verdensmester.